Beyoncé en Adele sing saam? Dis toe al die tyd net 'n grap! | Netwerk24
Deur Meghan Lawrence 02 Oktober 2019 10:49
Sosialemediagebruikers was die naweek Crazy in Love nadat daar wyd berig is dat die popmusiekikone Beyoncé en Adele saam 'n liedjie opgeneem het.
Dié nuus was egter net te goed om waar te wees.
'n Gerug het sedert die naweek die ronde begin doen dat die Amerikaanse sangeres Beyoncé saam met die Britse sangeres Adele op 'n One Republic-liedjie gehoor sal word.
Adele en Beyoncé gaan nie saam met Chris Martin en One Republic sing nie. Foto: Getty Images
Ryan Tedder, die voorsanger van One Republic, het tydens 'n onderhoud op die rooi tapyt by die Global Citizen-fees in New York op 'n vraag gesê Beyoncé, Adele en Chris Martin van Coldplay-faam sing saam op een van hul nuwe liedjies.
'n Omroeper van die radiostasie Z100 het gevra of daar enige geheime is om te deel oor One Republic se nuwe liedjies.
Tedder het geantwoord: "Ons het 'n liedjie waarop Beyonce en Adele sing en Chris Martin (van Coldplay) klavier speel."
Die internet het onmiddellik begin gons, want aanhangers smeek al vir jare dat Beyoncé en Adele moet saamsing en Adele maak geen geheim daarvan dat sy een van Beyonce se grootste aanhangers is nie.
Dié gerug was eintlik toe al die tyd net 'n grap, het Tedder op Instagram gebieg.
Hanging with @OneRepublic @GlblCtzn festival ?????? @MaxwellsHouse #PowerTheMovement pic.twitter.com/HyYez2LKyD